User:Vølund VarmeTeknik/sandbox

Kort om firmaet i dag
Vølund Varmeteknik A/S er i dag en del af den svenske børsnoterede industrikoncern NIBE, som er Europas førende virksomhed inden for varmebranchen. Det er med til at sikre, at vi kan have konstant fokus på produktudvikling og -forbedringer, så vi hele tiden kan tilbyde miljøvenlige produkter og indeklimaforbedringer til danske forbrugere.

Bæredygtig svensk virksomhed med globale mål
NIBE – og dermed os – arbejder også aktivt for at støtte FN’s mål for bæredygtig udvikling og Agenda 2030. NIBE støtter flere af disse mål, men har i sit arbejde opstillet sine egne to mål, hvor 55% af produktporteføljen skal være LCE-klassificeret (lavemissionsøkonomi), og energiintensiteten skal falde med 30% fra 2013 til 2030.

Energioptimerede svenske fabrikker
Også på NIBE's egne fabrikker arbejder man med at energieffektivisere og mindske CO2- aftrykket. Der er fx 60 jordvarmepumper og luft til vand-varmepumper og andre delsystemer installeret i Markaryd i Sverige, og man fortsætter i hastigt tempo med at reducere sit energiforbrug.

Krav om bæredygtighed
NIBE samarbejder også med både kunder og leverandører om bæredygtighed. Mange kunder, især B2B-virksomheder, stiller kvalitets-, miljø- og bæredygtighedskrav, som NIBE imødekommer. Som led i dette arbejde stiller NIBE de samme krav til sine egne leverandører, som fx er:

Menneskerettigheder, medarbejdernes arbejdsmiljø og antikorruption

NIBE sikrer, at leverandører overholder firmaets adfærdskodeks, og at de leverer komponenter og produkter, som er gode for kunderne at anvende.

Kemikalier og produktindhold

Samarbejdet med leverandørerne gør det muligt for NIBE at sikre, at produkterne opfylder krav til blandt andet bæredygtighed ift. kemikalier og specifikt indhold.

Bæredygtighed som eksistensberettigelse

I sine produktionsprocesser anvender NIBE også varmepumpe-applikationer ved bl.a. maling og affedtning. Man genanvender også energien fra varmeovne eller forbehandlingsprocesser ved hjælp af varmepumper. På den måde tilføres processer vedvarende energi.

Ved at arbejde systematisk de seneste år har NIBE derfor mindsket CO2-aftrykket med cirka 65% fra fabrikkerne i Markaryd. Man vil gerne mindske sit forbrug af fjernvarme og gas yderligere til fordel for varmepumper og vedvarende energi.

For NIBE er bæredygtighed altså langt fra bare en trend. Det er hele koncernens eksistensberettigelse.

Historien om Vølund Varmeteknik
Den 1. januar 1898 blev aktieselskabet VØLUND stiftet som en fortsættelse af F.A.H. Petersen og Ludvig Christensens Maskinfabrik og Jernstøberi på Blegdamsvej i København. Aktiekapitalen var på 325.000 kr. Fabrikken havde dog rødder tilbage til 1875, da maskinarbejder F.A.H. Petersen etablerede sig som virksomhed sammen med en arbejdskammerat.

Virksomheden flyttede til Øresundsvej på Amager, hvor den lå fra 1921-1964. Bygningerne blev revet ned i 2001. Ved overtagelsen i 1921 var Vølund blevet en virksomhed med omkring 600 arbejdere og 100 funktionærer. Hovedadressen blev 1970 flyttet til Brøndby.

I starten produceredes fortrinsvis opvarmningsanlæg og dampvaskerianlæg, blandt andet til det gamle Rigshospitalet opført i 1910 (siden nedrevet). I 1910 begyndte man at fremstille råoliemotorer til fremdrivning af mindre skibe, i 1920 damptromler, og i 1925 udførtes jernkonstruktionen til Forum København. I 1928 byggede Vølund den gamle Langebro i København, og omkring 1930 leveredes store dampkedelanlæg til H.C. Ørstedsværket og bryggeriet Tuborg i Hellerup. Også i 1930 stod man for stålskelettet til kontorhuset Vesterport, som i dag ejes af Nordea. De gamle vogne i Rutsjebanen på Dyrehavsbakken blev bygget hos Vølund i 1932 og blev først i 2010 skiftet ud med nye vogntog.

For Gutenberghus opførtes den velkendte, stadigt eksisterende gangbro i to etager hen over Vognmagergade i København. Endvidere leveredes i 1930’erne tre markante forbrændingsanlæg til Gentofte, Frederiksberg og Aarhus kommuner, formentlig ”verdens første kontinuerligt arbejdende egentlige forbrændingsanlæg”.

Efter krigen leveredes blandt andet kedelanlæg til Vestkraft i Esbjerg, og i 1950'erne store tankanlæg til benzin- og olieselskaber i Aarhus Havn og på Prøvestenen ved København. Da Tivoli i København efter krigen skulle reetableres, var der et ønske om at opføre et pariserhjul. Det blev konstrueret af ingeniørfirmaet Rambøll og leveret af Vølund.

Nye tider
I 1960 blev Vølund overtaget af godsejeren Erik Wilhelm Grevenkop-Castenskiold, som ansatte sin godsforvalter Poul Madsen som adm. direktør. Under Poul Madsens ledelse oplevede Vølund stor vækst på grund af den stigende efterspørgsel på husholdningsmaskiner i 1960’ernes boom i forbruget.

Omkring 1960 samledes produktionen af vaskemaskiner i Tommerup på Fyn, og i 1970 købte man vaskemaskinefabrikken Ferm i Ulstrup ved Randers. Vaskeriaktiviteten afhændedes senere, og fabrikkerne i Tommerup og Ulstrup nedlagdes. Varemærket levede i mange år videre som Asko Vølund, i dag findes kun navnet Asko.

I 1964 indviedes en fabrik i Esbjerg til produktion af forbrændingsanlæg, kedler, jernkonstruktioner m.v.

I 1970’erne var selskabet Vølund så kendt, at det jævnligt optrådte i Politikkens ”At Tænke Sig”, dog som bifigur til komponisten Niels Viggo Bentzon: ”Niels Viggo Benzol – Tonernes A/S Vølund”.

Omkring 1980 blev virksomheden opdelt i sektioner. Affaldsbehandling overgik til Vølund Ecology Systems A/S, Brøndby, kedlerne til Vølund Energy Systems A/S og Vølund Danstoker A/S i henholdsvis Esbjerg og Herning. Disse selskaber blev i 1992 købt af den italienske industrikoncern Ansaldo, og i 2000 blev Vølund overtaget af Babcock & Wilcox. I dag hedder selskabet Babcock & Wilcox Renewable Service A/S og har videreført Vølunds ekspertise på området affaldsforbrænding.

Alt fra kedler til varmepumper
Vølund Varmeteknik A/S overtog omkring 1974 aktiverne i firmaet Uniterm, som siden 1960'erne var kendt for produktion af flere typer af villakedler, varmtvandsbeholdere og brændeovne.

Der var gang i hjulene, og op gennem 1970'erne havde flere end 200 medarbejdere travlt med at producere oliekedler, varmtvandsbeholdere, fastbrændselskedler, jordvarmepumper og luft-vand varmepumper.

Vølund Varmeteknik A/S oplevede en voldsom vækst, der også omfattede eksport af blandt andet beholdere til Holland, Tyskland og Østrig. I Sverige var boligejerne særligt vilde med luft-vand varmepumperne fra 750- og 777-serierne, mens 707- og 715-modellerne var topsælgerne inden for jordvarmepumper – alle sammen konstrueret af Vølund Varmeteknik A/S' egen udviklingsafdeling.

Naturgassen kommer
Det danske naturgasnet indviedes i 1984, og det satte yderligere fart i aktiviteterne. Salget af gaskedler gik strygende op gennem 1980'erne og 1990'erne, hvor man blandt andet udviklede model 990.

Sideløbende havde Vølund Varmeteknik A/S godt gang i varmepumperne og var reelt den eneste i branchen, der var i stand til at tilbyde kunderne teknisk bistand, service og eftersyn på installationerne. Allerede på dette tidspunkt var man bevidst om, at varmetekniske løsninger – ikke mindst varmepumper – krævede viden og ekspertise.

I 1990 stoppede Vølund Varmeteknik A/S imidlertid produktionen af varmepumper, men fortsatte nogle år med at fremstille reservedele til eksisterende anlæg.

I 1992 optrådte skuespiller Søren Østergaard i en reklame, hvor han stod i badet og under overskriften "Varmt vand til sidste vers" slog et slag for virksomhedens produkter.

Svære tider
Træerne voksede dog ikke ind i himlen. Virksomheden havde i årevis redet med på en bølge og havde opbygget en bred produktvifte – og ikke mindst et stort lager. Det resulterede i en stram økonomi, og i 1993 kom der både en ny bank og en ny bestyrelse på banen.

Ove Hjortholm blev ansat som direktør og lykkedes med en række initiativer, herunder eksport af kedler, der indgik i andre fabrikanters sortiment som en del af deres brand.

Regnskabstallene gik fra røde til sorte, men ikke hurtigt nok, så banken mente, at Vølund Varmeteknik A/S skulle sælges. Det endte dog med en konkurs i 1995.

NIBE blev ny ejer
Den svenske børsnoterede industrikoncern NIBE – som er Europas førende virksomhed inden for varmebranchen – havde i flere år haft et godt øje til Vølund Varmeteknik A/S og brugte konkursen til at købe virksomheden og ændre navnet til Vølund Varmeteknik A/S, en filial af NIBE. Produktionen blev flyttet til Sverige og andre lande, og de hidtidige bygninger på Herningvej i Videbæk – som nu huser Vestas Wind Systems – blev skiftet ud med mere beskedne lokaliteter på Brogårdsvej nogle hundrede meter derfra.

Med blot seks medarbejdere i det "nye" Vølund Varmeteknik A/S begyndte et sejt træk for at fastholde kundekredsen og opbygge en ny virksomhed. I begyndelsen var fokus primært på salg af kedler og beholdere.

På få år fik Vølund Varmeteknik A/S igen så meget momentum, at sortimentet langsomt udvidedes og medarbejderstaben voksede. I 2001 introduceredes varmepumpen F 1110, der med stor succes kombinerede to teknologier, ligesom pillekedler også blev interessante.

Fra 2010 vandt nye og effektive typer luft-vand varmepumper frem i takt med, at politikerne indførte puljer for at få boligejere til at erstatte oliefyr med andre opvarmningsformer. Begreber som grøn omstilling, bæredygtighed, CO2-udledning og udfasning af fossile brændsler dukkede op.

Rustet til fremtiden
Efter mange år i Videbæk flyttede virksomheden i 2018 sine aktiviteter til Birk ved Herning. Med den nye adresse på Industrivej Nord 7 i Herning har Vølund Varmeteknik A/S fået bedre – og større – kontor- og lagerfaciliteter.

De nye omgivelser betyder også, at man kan afholde kurser i nyindrettede showrooms, hvor det store udvalg af jordvarmepumper, luft-vand-varmepumper, luft-luft-varmepumper, pillefyr, boligventilationsanlæg, varmtvandsbeholdere m.m. er repræsenteret.

Vølund Varmeteknik A/S har hjulpet danskerne med at holde varmen i snart 150 år – gennem alle årene baseret på rådgivning om energieffektive løsninger bygget på stor faglig viden som kundernes garanti for tryghed.

Ved indgangen til 2022 stod 64 medarbejdere klar til at videreføre traditionerne og sikre bæredygtige varmeløsninger gennem lokale Vølund-specialister over hele landet.